Çfarë do të ndodhë pas marrjes së qytetit Mosul?
Ushtria irakiane dhe forcat kurde peshmerga po marrin pjesë në një ofensivë për çlirimin e Mosulit nga Shteti Islamik
Rreth 30 mijë trupa irakiane dhe 4 mijë luftëtarë kurdë peshmerga po marrin pjesë në një ofensivë për të rimarrë nga Shteti Islamik qytetin e dytë më të madh të Irakut, Mosulin. Ndërsa luftimet në rrethinat e Mosulit kanë hyrë në ditën e dytë, ushtria amerikane po jep ndihmën e saj me këshilla dhe mbështetje nga ajri. Analistët dhe politikanët nuk kanë dyshim se Mosuli do të rimerret, por disa janë të shqetësuar për të ardhmen e Irakut, si një vend me ndarje të shumta sektare. Presidenti kurd Masud Barzani thotë se bashkëpunimi në fushën e betejës është një shenjë e mirë. Qeveria dhe ushtria irakiane mbizotërohen nga myslimanë shiitë. Kryeministri Haider al-Abadi ka thënë se nuk do të tolerohet asnjë ndasi etnike dhe fetare. Por, ka njoftime të shumta se një pjesë e kurdëve duan që territoret që do të merren nga peshmergat të bëhen pjesë e Kurdistanit, ndërsa Turqia, e cila trajnon sunitë vendas, kërkon që ata të kontrollojnë Mosulin. Trevor Thall, analist në Uashington, thotë se arritja e paqes në Mosul do të jetë beteja më e vështirë. Kombet e Bashkuara janë të shqetësuara për civilët në Mosul. Nuk është e qartë nëse civilët në Mosul do të jenë në gjendje t’i shpëtojnë shkëmbimeve të zjarrit dhe nëse po, ku do të strehohen ata. Një tjetër shqetësim është se xhihadistët mund të përdorin banorët si mburoja për t’u larguar nga qyteti. Zyrtarët thonë se të gjithë ata që do të ikin nga Mosuli do të kontrollohen me imtësi. Grupi Shteti Islamik e ka mbajtur nën kontroll Mosulin që nga qershori i vitit 2014. Humbja e kësaj baze të fundit në Irak mund t’i detyrojë luftëtarët e tij të mbetur të kalojnë në Siri.